text: Nu stiller de igen sodavand frem på hylderne i SuperBrugsen
  15 april 2014 kl. 12.12
  Ny optimisme hos købmændene på den danske side af grænsen. Salget af sodavand er steget markant de seneste måneder.
  I årevis har det beskedne udvalg af sodavand været gemt lidt af vejen hos SuperBrugsen i Padborg. Men de seneste måneder har butikken oplevet en stor stigning i salget og for første gang i årevis, er butikken nu begyndt at reklamere med tilbud på billige sodavand.
  Brugsuddeler Peter Damgaard Madsen er slet ikke i tvivl om, at de sælger flere sodavand, fordi afgifterne er blevet fjernet.
  -De første tre måneder af 2014 har vi oplevet en omsætningsstigning på 25 procent i forhold til samme periode sidste år. Nu er det ikke kun folk, der har glemt at købe sodavand der handler hos os, nu kommer de også helt af dem selv, fortæller Peter Damgaard Madsen.
  En opgørelse fra revisionskoncernen Deloitte viser at grænsehandlen med øl og sodavand for første gang i 10 år er faldet. Samtidig viser opgørelsen at salget af sodavand i 2013 gik frem med fire procent i forhold til året før.
  